section_heading: Identificiranje najviše planine
paragraph_text: Godine 1852. Radhanath Sikdar, indijski matematičar i mjerač iz Bengala, stacioniran u glavnom sjedištu izmjere u Dehradunu, prvi je trigonometrijskim izračunima baziranim na Nicholsonovim podacima identificirao Everest kao najvišu planinu na svijetu. Službena objava da je Vrh XV najviši, bila je odgađana nekoliko godina zbog ponovnih verifikacija. Waugh je 1854. započeo obradu Nicholsonovih podataka i zajedno sa svojim osobljem proveo skoro dvije godine u izračunima, s problemima loma svjetlosti, barometarskog pritiska i temperature preko velikih udaljenosti koji su morali biti riješeni. Konačno, u ožujku 1856. objavio je svoja otkrića u pismu svome zamjeniku u Kalkuti. Kangchenjunga je bila proglašena visokom 8582 m, dok je Vrhu XV određena visina od 8840 m (29 002&nbsp;ft). Waugh je zaključio da je Vrh XV "najvjerojatnije najviši na svijetu". U stvarnosti, izračunato je (mjereno u stopama) da je Vrh XV visok točno 29 000&nbsp;ft (8839,2 m), ali javno je objavljena visina od 29 002&nbsp;ft (8839,8 m). Proizvoljno su nadodane dvije stope (61&nbsp;cm) radi izbjegavanja dojma da visina od 29 000&nbsp;ft (8839,2 m) nije ništa drugo do zaokružena procjena.